CELEX: 32018D1583
Language: el
Date: 2018-10-18 00:00:00
Title: Εκτελεστική απόφαση (ΕΕ) 2018/1583 της Επιτροπής, της 18ης Οκτωβρίου 2018, για την τροποποίηση των παραρτημάτων I και ΙΙ της απόφασης 2006/766/ΕΚ όσον αφορά τις εισαγωγές δίθυρων μαλακίων και αλιευτικών προϊόντων από το Περού και τη Μιανμάρ για κατανάλωση από τον άνθρωπο [κοινοποιηθείσα υπό τον αριθμό C(2018) 6778] (Κείμενο που παρουσιάζει ενδιαφέρον για τον ΕΟΧ)

22.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 263/71
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1583 ΤΗΣ ΕΠΙΤΡΟΠΉΣ
         της 18ης Οκτωβρίου 2018
         για την τροποποίηση των παραρτημάτων I και ΙΙ της απόφασης 2006/766/ΕΚ όσον αφορά τις εισαγωγές δίθυρων μαλακίων και αλιευτικών προϊόντων από το Περού και τη Μιανμάρ για κατανάλωση από τον άνθρωπο
         
            
               [κοινοποιηθείσα υπό τον αριθμό C(2018) 6778]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 854/2004 ορίζει ότι τα προϊόντα ζωικής προέλευσης πρέπει να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο ο οποίος καταρτίζεται σύμφωνα με τον εν λόγω κανονισμό.
                  
               
                     (2)
                  
                  
                     Ο κανονισμός (ΕΚ) αριθ. 854/2004 ορίζει επίσης ότι, κατά την κατάρτιση και την επικαιροποίηση των εν λόγω καταλόγων, πρέπει να λαμβάνονται υπόψη οι έλεγχοι της Ένωσης σε τρίτες χώρες και οι εγγυήσεις των αρμόδιων αρχών των τρίτων χωρών, όσον αφορά τη συμμόρφωση ή την ισοδυναμία με την ενωσιακή νομοθεσία περί ζωοτροφών και τροφίμων και τους κανόνες για την υγεία των ζώων που ορίζονται στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (2), και ιδίως το άρθρο 48 παράγραφος 3.
                  
               
                     (3)
                  
                  
                     Η απόφαση 2006/766/ΕΚ της Επιτροπής (3) απαριθμεί τις τρίτες χώρες και εδάφη τα οποία πληρούν τα κριτήρια του κανονισμού (ΕΚ) αριθ. 854/2004 και τα οποία μπορούν, συνεπώς, να εγγυηθούν ότι τα εν λόγω προϊόντα πληρούν τους υγειονομικούς όρους που προβλέπονται στη νομοθεσία της Ένωσης για την προστασία της υγείας των καταναλωτών και μπορούν, επομένως, να εξάγονται στην Ένωση. Συνεπώς, το παράρτημα I της εν λόγω απόφασης ορίζει κατάλογο τρίτων χωρών από τις οποίες επιτρέπονται οι εισαγωγές δίθυρων μαλακίων, εχινοδέρμων, χιτωνοζώων, θαλάσσιων γαστεροπόδων για κατανάλωση από τον άνθρωπο, ενώ το παράρτημα II ορίζει κατάλογο τρίτων χωρών και εδαφών από όπου επιτρέπονται οι εισαγωγές άλλων αλιευτικών προϊόντων, εκτός εκείνων που απαριθμούνται στο παράρτημα I, τα οποία προορίζονται για κατανάλωση από τον άνθρωπο. Οι κατάλογοι που περιλαμβάνονται στα παραρτήματα I και ΙΙ της απόφασης 2006/766/ΕΚ προβλέπουν επίσης περιορισμούς όσον αφορά τις εν λόγω εισαγωγές από ορισμένες τρίτες χώρες.
                  
               
                     (4)
                  
                  
                     Το Περού περιλαμβάνεται στον κατάλογο του παραρτήματος I της απόφασης 2006/766/ΕΚ με την ένδειξη ότι «μόνον κατεψυγμένα ή επεξεργασμένα δίθυρα μαλάκια, εχινόδερμα, χιτωνόζωα και θαλάσσια γαστερόποδα» επιτρέπεται να εισάγονται στην Ένωση από την εν λόγω τρίτη χώρα. Ωστόσο, έπειτα από επιδημία ηπατίτιδας Α που οφειλόταν στην κατανάλωση δίθυρων μαλακίων εισαγωγής Περού, τα οποία είχαν μολυνθεί από τον ιό, η Επιτροπή εξέδωσε την απόφαση 2008/866/ΕΚ (4) για την αναστολή των εισαγωγών από το Περού, όσον αφορά τα συγκεκριμένα προϊόντα.
                  
               
                     (5)
                  
                  
                     Ζητήθηκε από την αρμόδια αρχή του Περού να παράσχει ικανοποιητικές εγγυήσεις που να εξασφαλίζουν ότι διορθώθηκαν οι ανεπάρκειες που εντοπίστηκαν σε σχέση με το σύστημα παρακολούθησης για την ανίχνευση του ιού σε ζώντα δίθυρα μαλάκια. Η περίοδος εφαρμογής της απόφασης 2008/866/ΕΚ παρατάθηκε αρκετές φορές και πρόκειται να λήξει στις 30 Νοεμβρίου 2018.
                  
               
                     (6)
                  
                  
                     H τελευταία αποστολή της Ένωσης στο Περού για την αξιολόγηση του συστήματος ελέγχου το οποίο διέπει την παραγωγή δίθυρων μαλακίων τα οποία προορίζονται να εξαχθούν στην Ένωση πραγματοποιήθηκε από τις 25 Σεπτεμβρίου έως τις 5 Οκτωβρίου 2017. Σύμφωνα με τα συμπεράσματα της εν λόγω αποστολής, καθώς και τις εγγυήσεις που παρασχέθηκαν από τις αρχές του Περού, τα εκσπλαχνισμένα χτένια υδατοκαλλιέργειας είναι τα μόνα δίθυρα μαλάκια για τα οποία μπορεί να θεωρηθεί ότι οι αρχές του Περού μπορούν να παρέχουν επαρκείς εγγυήσεις όσον αφορά τη συμμόρφωση με τις απαιτήσεις εισαγωγής της ΕΕ. Ως εκ τούτου, η έγκριση των εισαγωγών δίθυρων μαλακίων από την εν λόγω χώρα θα πρέπει να περιορίζεται στα εκσπλαχνισμένα χτένια υδατοκαλλιέργειας. Ως εκ τούτου, η καταχώριση για το Περού στον κατάλογο του παραρτήματος I της απόφασης 2006/766/ΕΚ θα πρέπει να περιλαμβάνει τον εν λόγω περιορισμό.
                  
               
                     (7)
                  
                  
                     Η Μιανμάρ περιλαμβάνεται στον κατάλογο του παραρτήματος II της απόφασης 2006/766/ΕΚ με την ένδειξη ότι «μόνον κατεψυγμένα αλιευτικά προϊόντα αλιευμένα σε άγρια κατάσταση» επιτρέπεται να εισάγονται στην Ένωση από την εν λόγω τρίτη χώρα.
                  
               
                     (8)
                  
                  
                     Η αρμόδια αρχή της Μιανμάρ ζήτησε από την Επιτροπή να ανακαλέσει τον περιορισμό από τον τρέχοντα κατάλογο και να επιτρέψει τις εισαγωγές προϊόντων αλιείας και υδατοκαλλιέργειας στην Ένωση. Η Ένωση πραγματοποίησε δύο αποστολές ελέγχου τον Νοέμβριο του 2016 και τον Μάρτιο του 2018 για να αξιολογήσει κατά πόσον το σύστημα επίσημων ελέγχων που εφαρμόζεται από τις αρχές της Μιανμάρ μπορεί να εγγυηθεί ότι οι συνθήκες παραγωγής των προϊόντων αλιείας και υδατοκαλλιέργειας στη Μιανμάρ που προορίζονται για εξαγωγή στην Ένωση είναι σύμφωνες με τις απαιτήσεις που ορίζονται στη νομοθεσία της Ένωσης, και ιδίως με τις υγειονομικές βεβαιώσεις που περιέχονται στο υπόδειγμα πιστοποιητικού υγείας που περιέχεται στο προσάρτημα IV του παραρτήματος VI του κανονισμού (ΕΚ) αριθ. 2074/2005 της Επιτροπής (5).
                  
               
                     (9)
                  
                  
                     Λαμβανομένων υπόψη του ευνοϊκού αποτελέσματος των εν λόγω ελέγχων, του γεγονότος ότι η Μιανμάρ περιλαμβάνεται στο παράρτημα της απόφασης 2011/163/ΕΕ της Επιτροπής (6) και των εγγυήσεων που παρείχαν οι αρμόδιες αρχές της Μιανμάρ, οι εισαγωγές αλιευτικών προϊόντων που προορίζονται για κατανάλωση από τον άνθρωπο, συμπεριλαμβανομένων εκείνων που προέρχονται από υδατοκαλλιέργειες, θα πρέπει να επιτραπούν χωρίς κανέναν περιορισμό.
                  
               
                     (10)
                  
                  
                     Ως εκ τούτου, η απόφαση 2006/766/ΕΚ θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2006/766/ΕΚ τροποποιείται ως εξής:
            
                        α)
                     
                     
                        στο παράρτημα I, η εγγραφή όσον αφορά το Περού αντικαθίσταται από τα ακόλουθα:
                        
                                    «PE
                                 
                                 
                                    ΠΕΡΟΥ
                                 
                                 
                                    Μόνο εκσπλαχνισμένα Pectinidae (χτένια) υδατοκαλλιέργειας»
                                 
                              
                  
                        β)
                     
                     
                        στο παράρτημα II, η εγγραφή όσον αφορά τη Μιανμάρ αντικαθίσταται από τα ακόλουθα:
                        
                                    «MM
                                 
                                 
                                    ΜΙΑΝΜΑΡ»
                                 
                                 
                                     
                                 
                              
                  
         
            Άρθρο 2
            Η παρούσα απόφαση αρχίζει να ισχύει την 1η Δεκεμβρίου 2018.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 18 Οκτωβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 139 της 30.4.2004, σ. 206.
         
            (2)  Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).
         
            (3)  Απόφαση 2006/766/ΕΚ της Επιτροπής, της 6ης Νοεμβρίου 2006, για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων (ΕΕ L 320 της 18.11.2006, σ. 53).
         
            (4)  Απόφαση 2008/866/ΕΚ της Επιτροπής, της 12ης Νοεμβρίου 2008, σχετικά με τη λήψη επειγόντων μέτρων για την αναστολή των εισαγωγών από το Περού ορισμένων δίθυρων μαλακίων που προορίζονται για ανθρώπινη κατανάλωση (ΕΕ L 307 της 18.11.2008, σ. 9).
         
            (5)  Κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (ΕΕ L 338 της 22.12.2005, σ. 27).
         
            (6)  Απόφαση 2011/163/ΕΕ της Επιτροπής, της 16ης Μαρτίου 2011, για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου (ΕΕ L 70 της 17.3.2011, σ. 40).